CELEX: 22022A0323(01)
Language: fi
Date: 2021-10-12 00:00:00
Title: Sopimus Euroopan unionin ja Euroopan atomienergiayhteisön sekä Ukrainan välillä Ukrainan osallistumisesta tutkimuksen ja innovoinnin puiteohjelmaan ”Horisontti Eurooppa” sekä tutkimuksen ja innovoinnin puiteohjelmaa ”Horisontti Eurooppa” täydentävään Euroopan atomienergiayhteisön tutkimus- ja koulutusohjelmaan (2021–2025)

23.3.2022   
               
               
                  FI
               
               
                  Euroopan unionin virallinen lehti
               
               
                  L 95/1
               
            
         SOPIMUS
         Euroopan unionin ja Euroopan atomienergiayhteisön sekä Ukrainan välillä Ukrainan osallistumisesta tutkimuksen ja innovoinnin puiteohjelmaan ”Horisontti Eurooppa” sekä tutkimuksen ja innovoinnin puiteohjelmaa ”Horisontti Eurooppa” täydentävään Euroopan atomienergiayhteisön tutkimus- ja koulutusohjelmaan (2021–2025)
         
            
         Euroopan komissio, jäljempänä ’komissio’, Euroopan unionin ja Euroopan atomienergiayhteisön, jäljempänä ’Euratom’, puolesta,
         sekä
         Ukraina, jäljempänä ’Ukraina’,
         jäljempänä ’osapuolet’, jotka
         OTTAVAT HUOMIOON, että Euroopan unionin ja sen jäsenvaltioiden sekä Ukrainan välisessä assosiaatiosopimuksessa (1), jäljempänä ’assosiaatiosopimus’, määrätään, että osapuolten on kehitettävä ja lujitettava tieteellistä ja teknologista yhteistyötään edistääkseen sekä tieteen kehitystä sinänsä että vahvistaakseen tieteellistä potentiaaliaan ratkaista kansallisia ja globaaleja haasteita;
         TOTEAVAT, että assosiaatiosopimuksessa määrätään erityisesti ydinenergian turvallisuusnäkökohtiin liittyvän siviilitarkoituksiin suunnatun tutkimuksen edistämisestä, mukaan lukien yhteiset tutkimus- ja kehittämistoimet sekä koulutus ja tutkijoiden liikkuvuus, ja siitä, että yhteistyö ydinvoiman siviilikäytön alalla olisi toteutettava kyseistä alaa koskevien erityissopimusten perusteella;
         TOTEAVAT, että assosiaatiosopimuksen pöytäkirjassa III määrätään, että Ukrainan osallistumista kuhunkin ohjelmaan koskevat erityisehdot, erityisesti rahoitusosuus sekä raportointi- ja arviointimenettelyt, määritellään komission ja Ukrainan toimivaltaisten viranomaisten välisessä yhteisymmärryspöytäkirjassa asianomaisissa ohjelmissa vahvistetuin perustein (2);
         TOTEAVAT, että Euroopan unionin tutkimuksen ja innovoinnin puiteohjelma ”Horisontti Eurooppa”, jäljempänä ’Horisontti Eurooppa -ohjelma’, perustettiin Euroopan parlamentin ja neuvoston asetuksella (EU) 2021/695 (3);
         TOTEAVAT, että tutkimuksen ja innovoinnin puiteohjelmaa ”Horisontti Eurooppa” täydentävän Euroopan atomienergiayhteisön tutkimus- ja koulutusohjelma (2021–2025), jäljempänä ’Euratom-ohjelma’, perustettiin neuvoston asetuksella (Euratom) 2021/765 (4);
         OTTAVAT HUOMIOON Euroopan unionin pyrkimykset johtaa toimia yhdistämällä voimansa kansainvälisten kumppaneiden kanssa vastatakseen maailmanlaajuisiin haasteisiin Yhdistyneiden kansakuntien kestävän kehityksen Agenda 2030 -toimintaohjelman ihmisten, maapallon ja hyvinvoinnin hyväksi tehdyn toimintasuunnitelman mukaisesti ja toteavat, että tutkimus ja innovointi ovat keskeisiä tekijöitä ja välineitä innovaatiovetoisen kestävän kasvun, taloudellisen kilpailukyvyn ja houkuttelevuuden edistämisessä;
         TUNNUSTAVAT asetuksessa (EU) 2021/695 ja asetuksessa (Euratom) 2021/765 vahvistetut yleiset periaatteet;
         OTTAVAT HUOMIOON, että Euratom-ohjelman yleisenä tavoitteena on toteuttaa ydinalan tutkimus- ja koulutustoimintaa siten, että painopisteenä on ydinturvallisuuden, turva- ja varmuusjärjestelyjen ja säteilysuojelun jatkuva parantaminen, sekä täydentää Horisontti Eurooppa -ohjelman tavoitteiden saavuttamista muun muassa energiakäänteen osalta;
         TUNNUSTAVAT uudistetun eurooppalaisen tutkimus- ja innovointialueen tavoitteet, jotka koskevat yhteisen tiede- ja teknologia-alueen rakentamista, tutkimuksen ja innovoinnin sisämarkkinoiden luomista, yliopistojen välisen yhteistyön, parhaiden käytäntöjen vaihdon ja houkuttelevien tutkijanurien helpottamista ja edistämistä, tutkijoiden valtioiden rajat ylittävän ja alojen välisen liikkuvuuden helpottamista, tieteellisen tiedon ja innovaatioiden vapaan liikkuvuuden edistämistä, akateemisen vapauden ja tieteellisen tutkimuksen vapauden kunnioituksen edistämistä, tiedekasvatuksen ja tiedettä koskevien viestintätoimien tukemista ja osallistuvien talouksien kilpailukyvyn ja houkuttelevuuden parantamista, ja että assosioituneet maat ovat keskeisiä kumppaneita näissä pyrkimyksissä;
         KOROSTAVAT eurooppalaisten kumppanuuksien roolia vastattaessa joihinkin Euroopan kiireellisimmistä haasteista yhteisillä tutkimus- ja innovointialoitteilla, joilla edistetään merkittävästi niitä tutkimukseen ja innovointiin liittyviä Euroopan unionin ja Euratomin painopisteitä, jotka edellyttävät kriittistä massaa ja pitkän aikavälin visiota, sekä painottavat sitä, että assosioituneiden maiden on tärkeää osallistua näihin kumppanuuksiin;
         PYRKIVÄT luomaan molempia osapuolia hyödyttävät olosuhteetkunnollisten työpaikkojen luomiseksi, osapuolten innovaatioekosysteemien vahvistamiseksi ja tukemiseksi auttamalla yrityksiä innovoimaan ja laajentumaan osapuolten markkinoilla ja helpottamalla innovaatioiden käyttöönottoa, kehittämistä ja saatavuutta, mukaan lukien valmiuksien kehittämistoimet;
         TUNNUSTAVAT, että molempien olisi hyödyttävä vastavuoroisesta osallistumisesta toistensa tutkimus- ja innovointiohjelmiin, mutta toteavat samalla, että osapuolet varaavat itselleen oikeuden rajoittaa tutkimus- ja innovointiohjelmiinsa osallistumista tai asettaa osallistumiselle ehtoja, erityisesti kun on kyse toimista, jotka liittyvät niiden strategisiin voimavaroihin, etuihin, autonomiaan tai turvallisuuteen;
         OTTAVAT HUOMIOON tutkimusta ja innovointia, myös ydinalalla, koskevat osapuolten yhteiset tavoitteet, arvot ja vahvat yhteydet, jotka on vahvistettu aiemmin sopimuksissa Ukrainan osallistumisesta Horisontti 2020 -puiteohjelmaan, Euratomin tutkimus- ja koulutusohjelmaan (2014–2018) ja sen jälkeiseen ohjelmaan sekä lukuisiin muihin kansainvälisiin sopimuksiin, jotka ovat osapuolten välisten suhteiden perustana (5), ja tunnustavat osapuolten yhteisen halun edelleen kehittää, vahvistaa, edistää ja laajentaa suhteitaan ja yhteistyötään kyseisellä alalla,
         OVAT SOPINEET SEURAAVAA:
         
            1 artikla
            Assosiaation laajuus
            
               1.   Ukraina osallistuu assosioituneena maana kaikkiin asetuksen (EU) 2021/695 4 artiklassa tarkoitettuihin tutkimuksen ja innovoinnin puiteohjelman ”Horisontti Eurooppa”, jäljempänä ’Horisontti Eurooppa -ohjelma’, osiin, jotka pannaan täytäntöön neuvoston päätöksellä (EU) 2021/764 (6) perustetulla erityisohjelmalla, säädösten ajantasaisimpien versioiden mukaisesti, sekä Euroopan innovaatio- ja teknologiainstituutille myönnettävällä rahoituksella, ja edistää niitä. Ukraina osallistuu assosioituneena maana asetuksella (Euratom) 2021/765 perustetun Euratomin tutkimus- ja koulutusohjelman, jäljempänä ’Euratom-ohjelma’, ajantasaisimman version kaikkiin osiin ja edistää niitä.
            
            
               2.   Ukrainalaisten oikeussubjektien osallistumiseen osaamis- ja innovaatioyhteisöihin sovelletaan Euroopan parlamentin ja neuvoston asetuksen (EU) 2021/819 (7) ja päätöksen (EU) 2021/820 (8) ajantasaisimpia versioita.
            
         
         
            2 artikla
            Horisontti Eurooppa -ohjelmaan ja Euratom-ohjelmaan osallistumisen ehdot
            
               1.   Ukraina osallistuu Horisontti Eurooppa -ohjelmaan ja Euratom-ohjelmaan Euroopan unionin ja sen jäsenvaltioiden sekä Ukrainan välisen assosiaatiosopimuksen pöytäkirjassa III vahvistettujen ehtojen mukaisesti ja tämän sopimuksen, tämän sopimuksen 1 artiklassa tarkoitettujen säädösten sekä muiden kyseisten ohjelmien täytäntöönpanoa koskevien sääntöjen ajantasaisimmissa versioissa vahvistettujen ehtojen mukaisesti.
            
            
               2.   Jollei tämän artiklan 1 kohdassa tarkoitetuissa ehdoissa toisin määrätä, mukaan lukien pantaessa täytäntöön asetuksen (EU) 2021/695 22 artiklan 5 kohtaa, Ukrainaan sijoittautuneet oikeussubjektit voivat osallistua Horisontti Eurooppa -ohjelman ja Euratom-ohjelman epäsuoriin toimiin Euroopan unioniin sijoittautuneisiin oikeussubjekteihin sovellettavia edellytyksiä vastaavin edellytyksin, joihin sisältyy EU:n rajoittavien toimenpiteiden (9) noudattaminen.
            
            
               3.   Ennen kuin komissio päättää, voivatko Ukrainaan sijoittautuneet oikeussubjektit osallistua Euroopan unionin strategisiin voimavaroihin, etuihin, autonomiaan tai turvallisuuden suojelemiseen liittyviin toimiin asetuksen (EU) 2021/695 22 artiklan 5 kohdan nojalla, komissio voi pyytää seuraavia tietoja tai takeita:
               
                           a)
                        
                        
                           tieto siitä, onko Euroopan unioniin sijoittautuneille oikeussubjekteille myönnetty tai myönnetäänkö niille vastavuoroinen pääsy Ukrainan nykyisiin ja suunniteltuihin ohjelmiin, hankkeisiin ja toimintoihin, jotka vastaavat Horisontti Eurooppa -ohjelman kyseistä toimea;
                        
                     
                           b)
                        
                        
                           tieto siitä, onko Ukrainalla kansallinen sijoitusten seurantamekanismi, ja takeet siitä, että Ukrainan viranomaiset raportoivat komissiolle ja kuulevat komissiota kaikista mahdollisista tapauksista, joissa ne ovat tällaista mekanismia soveltaessaan tulleet tietoisiksi ulkomaisista sijoituksista/hankinnoista, joita toteuttaa oikeussubjekti, joka on sijoittautunut Ukrainan ulkopuolelle tai jota johdetaan Ukrainan ulkopuolelta, ja jotka koskevat ukrainalaista oikeussubjektia, joka on saanut rahoitusta Horisontti Eurooppa -ohjelmasta toimiin, jotka liittyvät Euroopan unionin strategisiin voimavaroihin, etuihin, autonomiaan tai turvallisuuteen, edellyttäen, että komissio toimittaa Ukrainalle luettelon asianomaisista Ukrainaan sijoittautuneista oikeussubjekteista sen jälkeen, kun avustussopimukset näiden oikeussubjektien kanssa on allekirjoitettu; sekä
                        
                     
                           c)
                        
                        
                           takeet siitä, ettei mihinkään Ukrainaan sijoittautuneiden oikeussubjektien asianomaisten toimien yhteydessä kehittämiin tuloksiin, teknologioihin, palveluihin ja tuotteisiin sovelleta rajoituksia, jotka koskevat niiden vientiä EU:n jäsenvaltioihin, toimen aikana eikä neljään vuoteen sen päättymisen jälkeen. Ukraina jakaa ajan tasalla olevan luettelon kansallisten vientirajoitusten kohteista vuosittain toimen aikana ja neljän vuoden ajan sen päättymisen jälkeen.
                        
                     
            
               4.   Ukrainaan sijoittautuneet oikeussubjektit voivat osallistua Yhteisen tutkimuskeskuksen (JRC) toimiin Euroopan unioniin sijoittautuneisiin oikeussubjekteihin sovellettavia ehtoja vastaavin ehdoin, paitsi jos rajoitukset ovat tarpeen yhdenmukaisuuden varmistamiseksi tämän artiklan 2 ja 3 kohdan täytäntöönpanosta johtuvan osallistumisen laajuuden kanssa.
            
            
               5.   Kun Euroopan unioni panee täytäntöön Horisontti Eurooppa -ohjelmaa soveltamalla Euroopan unionin toiminnasta tehdyn sopimuksen 185 ja 187 artiklaa, Ukraina ja ukrainalaiset oikeussubjektit voivat osallistua kyseisten säännösten nojalla luotuihin oikeudellisiin rakenteisiin niiden Euroopan unionin säädösten mukaisesti, jotka on hyväksytty tai hyväksytään näiden oikeudellisten rakenteiden perustamiseksi.
            
            
               6.   Tämä sopimus ei oikeuta Ukrainaa jäsenyyteen ITERiä ja fuusioenergian kehittämistä varten perustetussa eurooppalaisessa yhteisyrityksessä eikä osallistumaan ITER-hankkeen yhteisestä toteutuksesta vastaavan fuusioenergia-alan kansainvälisen ITER-organisaation perustamisesta tehtyyn sopimukseen.
            
            
               7.   Ukrainan edustajilla on oikeus osallistua tarkkailijoina päätöksen (EU) 2021/764 14 artiklassa tarkoitettuun komiteaan ja asetuksen (Euratom) 2021/765 16 artiklassa tarkoitettuun komiteaan ilman äänioikeutta ja vain niiden asioiden osalta, jotka koskevat Ukrainaa.
               Ukrainan edustajat eivät ole läsnä näiden komiteoiden kokouksissa äänestyksen aikana. Ukrainalle ilmoitetaan tuloksesta.
            
            
               8.   Edellisessä kohdassa tarkoitetussa osallistumisessa, mukaan lukien tietojen ja asiakirjojen saamiseen liittyvät menettelyt, noudatetaan samaa toimintatapaa kuin Euroopan unionin jäsenvaltioiden edustajien osalta. Ukrainan oikeudet edustukseen eurooppalaisen tutkimusalueen komiteassa ja sen alaryhmissä ja niihin osallistumiseen ovat samat kuin assosioituneilla mailla.
            
            
               9.   Ukrainan edustajilla on oikeus osallistua tarkkailijoina JRC:n johtokuntaan ilman äänioikeutta. Jollei tästä edellytyksestä muuta johdu, osallistumiseen sovelletaan samoja sääntöjä ja menettelyjä kuin Euroopan unionin jäsenvaltioiden edustajiin, myös kun on kyse puheoikeuksista ja menettelyistä Ukrainaa koskevaan asiaan liittyvien tietojen ja asiakirjojen vastaanottamiseksi.
            
            
               10.   Ukraina voi osallistua eurooppalaiseen tutkimusinfrastruktuurikonsortioon (ERIC) neuvoston asetuksen (EY) N:o 723/2009 (10) ajantasaisimman version ja ERICin perustamissäädöksen mukaisesti.
            
            
               11.   Euroopan unioni korvaa Ukrainan edustajien ja asiantuntijoiden matka- ja oleskelukulut, jotka aiheutuvat osallistumisesta tarkkailijoina päätöksen (EU) 2021/764 14 artiklassa tarkoitetun komitean työskentelyyn ja asetuksen (Euratom) 2021/765 16 artiklassa tarkoitettuun komiteaan tai muihin Horisontti Eurooppa -ohjelman tai Euratom-ohjelman täytäntöönpanoon liittyviin kokouksiin, samojen voimassa olevien perusteiden ja menettelyjen mukaisesti kuin Euroopan unionin jäsenvaltioiden edustajien kustannukset.
            
            
               12.   Osapuolten on pyrittävä parhaansa mukaan helpottamaan voimassa olevien säännösten mukaisesti niiden tutkijoiden vapaata liikkumista ja asumista, jotka osallistuvat tämän sopimuksen mukaiseen toimintaan, sekä tällaisessa toiminnassa käytettäviksi tarkoitettujen tavaroiden ja palvelujen liikkumista rajojen yli.
            
            
               13.   Ukrainan on toteutettava kaikki tarvittavat toimenpiteet varmistaakseen, että Ukrainasta ostetut tai Ukrainaan tuodut tavarat ja palvelut, jotka on osittain tai kokonaan rahoitettu tämän sopimuksen mukaisten toimien toteuttamiseksi tehtyjen avustussopimusten ja/tai muiden sopimusten nojalla, vapautetaan tullimaksuista, tuontitulleista ja muista veronluonteisista maksuista, mukaan lukien arvonlisävero, joita sovelletaan Ukrainassa.
            
         
         
            3 artikla
            Rahoitusosuus
            
               1.   Ukrainan tai ukrainalaisten oikeussubjektien osallistuminen Horisontti Eurooppa -ohjelmaan ja Euratom-ohjelmaan edellyttää Ukrainan osallistumista ohjelmien rahoitukseen ja niihin liittyviin hallinto-, täytäntöönpano- ja toimintakustannuksiin Euroopan unionin yleisen talousarvion, jäljempänä ’unionin talousarvio’, mukaisesti.
            
            
               2.   Ukrainan rahoitusosuus kuhunkin ohjelmaan koostuu seuraavien summasta:
               
                           a)
                        
                        
                           toiminnallinen rahoitusosuus sekä
                        
                     
                           b)
                        
                        
                           osallistumismaksu.
                        
                     
            
               3.   Ukrainan rahoitusosuus näihin kahteen ohjelmaan suoritetaan vuotuisena maksuna kahdessa erässä, jotka erääntyvät viimeistään kesäkuussa ja syyskuussa.
            
            
               4.   Ukrainan toiminnallinen rahoitusosuus kuhunkin ohjelmaan kattaa ohjelmien toiminta- ja tukimenot ja täydentää sekä maksusitoumus- että maksumäärärahoina määriä, jotka on otettu lopullisesti hyväksyttyyn unionin talousarvioon kunkin ohjelman osalta, mukaan lukien määrärahat, jotka vastaavat Euroopan parlamentin ja neuvoston asetuksen (EU, Euratom) 2018/1046 (11), jäljempänä ’varainhoitoasetus’, ajantasaisimman version 15 artiklan 3 kohdan mukaisesti vapautettuja ja uudelleen käyttöön otettuja sitoumuksia, ja joihin on lisätty korotuksena ulkoiset käyttötarkoitukseensa sidotut tulot, jotka eivät ole peräisin muiden rahoittajien Horisontti Eurooppa -ohjelman rahoitusosuuksista (12).
               Niiden ulkoisten käyttötarkoitukseensa sidottujen tulojen osalta, jotka on kohdennettu Horisontti Eurooppa -ohjelmaan neuvoston asetuksen (EU) 2020/2094 (13) 3 artiklan 1 kohdan nojalla, tämä korotus vastaa vuotuisia määrärahoja, jotka on ilmoitettu komission talousarvioesitykseen liitetyissä Horisontti Eurooppa -ohjelmaa koskevissa asiakirjoissa.
            
            
               5.   Ukrainan alustava toiminnallinen rahoitusosuus kuhunkin ohjelmaan perustuu jakoperusteeseen, joka määritellään Ukrainan markkinahintaisen bruttokansantuotteen (BKT) ja Euroopan unionin markkinahintaisen BKT:n suhteena. Asiaa käsittelevät komission yksiköt määrittävät sovellettavat markkinahintaiset BKT:t viimeisimpien tilastotietojen perusteella, jotka ovat käytettävissä talousarviolaskelmia varten sitä vuotta edeltävänä vuonna, jona vuotuinen maksu on suoritettava. Edellä määrätystä poiketen Ukrainan vuoden 2021 alustava toiminnallinen rahoitusosuus kuhunkin ohjelmaan perustuu vuoden 2019 markkinahintaiseen bruttokansantuotteeseen. Jakoperustetta koskevat mukautukset määritetään liitteessä I.
            
            
               6.   Ukrainan alustava toiminnallinen rahoitusosuus kuhunkin ohjelmaan lasketaan soveltamalla mukautettua jakoperustetta alustaviin maksusitoumusmäärärahoihin, jotka on otettu sovellettavan vuoden osalta lopullisesti hyväksyttyyn unionin talousarvioon kunkin ohjelman rahoittamiseksi ja jotka on korotettu 4 kohdan mukaisesti.
            
            
               7.   Ukrainan osallistumismaksu kuhunkin ohjelmaan on 4 prosenttia 5 ja 6 kohdan mukaisesti lasketusta kyseisen ohjelman vuotuisesta alustavasta toiminnallisesta rahoitusosuudesta, ja se otetaan käyttöön vaiheittain liitteen I mukaisesti. Osallistumismaksua ei mukauteta tai korjata takautuvasti.
            
            
               8.   Ukrainan alustavaa toiminnallista rahoitusosuutta kuhunkin ohjelmaan vuodelle N voidaan tarkistaa ylös- tai alaspäin takautuvasti yhtenä tai useampana sitä seuraavana vuonna vuoden N maksusitoumusmäärärahoja, jotka on korotettu 4 kohdan mukaisesti, koskevien talousarviositoumusten, niiden oikeudellisina sitoumuksina tapahtuvan täytäntöönpanon ja niiden vapauttamisen perusteella. Tämän artiklan täytäntöönpanoa koskevat yksityiskohtaiset säännökset vahvistetaan liitteessä I.
            
            
               9.   Euroopan unionin on toimitettava Ukrainalle tämän rahoitusosuutta koskevat tiedot sellaisina kuin ne sisältyvät talousarvio-, kirjanpito-, tuloksellisuus- ja arviointitietoihin, jotka on toimitettu budjettivaltaa käyttäville ja vastuuvapauden myöntäville Euroopan unionin viranomaisille Horisontti Eurooppa -ohjelmasta tai Euratom-ohjelmasta. Nämä tiedot on toimitettava ottaen asianmukaisesti huomioon Euroopan unionin, Euratomin ja Ukrainan luottamuksellisuus- ja tietosuojasäännöt, sanotun kuitenkaan rajoittamatta niiden tietojen toimittamista, jotka Ukrainalla on oikeus saada liitteen III nojalla.
            
            
               10.   Kaikki Ukrainan rahoitusosuudet tai Euroopan unionilta saatavat maksut sekä maksettavien ja saatavien määrien laskenta suoritetaan euroina.
            
         
         
            4 artikla
            Säännöt automaattisen korjausmekanismin soveltamisesta Ukrainan Horisontti Eurooppa -ohjelmaan osoittamaan toiminnalliseen rahoitusosuuteen
            
               1.   Ukrainan Horisontti Eurooppa -ohjelmaan osoittamaan toiminnalliseen rahoitusosuuteen sovelletaan automaattista korjausmekanismia.
            
            
               2.   Ukrainan Horisontti Eurooppa -ohjelmaan osoittamaan vuoden N alustavaan toiminnalliseen rahoitusosuuteen sovelletaan 3 artiklan 8 kohdan mukaisesti mukautettua automaattista korjausmekanismia, joka lasketaan vuonna N+2. Se perustuu Ukrainan ja ukrainalaisten oikeussubjektien tuloksiin Horisontti Eurooppa -ohjelman osissa, jotka pannaan täytäntöön vuoden N maksusitoumusmäärärahoista, 3 artiklan 4 kohdan mukaisesti korotettuina, rahoitettavilla kilpailuun perustuvilla avustuksilla.
               Automaattisen korjauksen määrä saadaan laskemalla seuraavien välinen erotus:
               
                           a)
                        
                        
                           Ukrainan tai ukrainalaisten oikeussubjektien kanssa tosiasiallisesti tehtyjen, Horisontti Eurooppa -ohjelmasta myönnettäviä kilpailuun perustuvia avustuksia koskevien oikeudellisten sitoumusten alustavat määrät, jotka rahoitetaan vuoden N maksusitoumusmäärärahoista, jotka on korotettu 3 artiklan 4 kohdan mukaisesti; sekä
                        
                     
                           b)
                        
                        
                           Ukrainan maksama vuoden N vastaava toiminnallinen rahoitusosuus mukautettuna 3 artiklan 8 kohdan mukaisesti, lukuun ottamatta vuoden N maksusitoumusmäärärahoista, jotka on korotettu 3 artiklan 4 kohdan mukaisesti, rahoitettuja muita kuin toimeen liittyviä kustannuksia.
                        
                     
            
               3.   Jos 2 kohdassa tarkoitettu määrä, riippumatta siitä, onko se positiivinen tai negatiivinen, ylittää 8 prosenttia 3 artiklan 8 kohdan mukaisesti mukautetusta Ukrainan Horisontti Eurooppa -ohjelmaan osoittamasta vastaavasta alustavasta toiminnallisesta rahoitusosuudesta, Ukrainan vuoden N alustava toiminnallinen rahoitusosuus kyseiseen ohjelmaan korjataan. Määrä, joka Ukrainan on maksettava Horisontti Eurooppa -ohjelmaan automaattisen korjausmekanismin mukaisena lisärahoitusosuutena tai jonka Ukraina saa mekanismin mukaisena vähennyksenä Ukrainan rahoitusosuudesta, on määrä, joka ylittää tämän 8 prosentin kynnysarvon, kun taas 8 prosentin kynnysarvon alittavaa määrää ei oteta huomioon laskettaessa maksettavaa tai korvattavaa lisärahoitusosuutta.
            
            
               4.   Ukrainan Horisontti Eurooppa -ohjelmaan osoittamaan toiminnalliseen rahoitusosuuteen sovellettavaa automaattista korjausmekanismia koskevat yksityiskohtaiset säännöt vahvistetaan liitteessä I.
            
         
         
            5 artikla
            Vastavuoroisuus
            
               1.   Euroopan unioniin sijoittautuneet oikeussubjektit voivat osallistua Horisontti Eurooppa -ohjelmaa tai Euratom-ohjelmaa vastaaviin Ukrainan ohjelmiin, hankkeisiin ja toimintoihin Ukrainan lainsäädännön mukaisesti.
            
            
               2.   Liitteessä II olevassa I osassa on luettelo Ukrainan vastaavista ohjelmista, hankkeista ja toiminnoista, joihin Euroopan unioniin sijoittautuneet oikeussubjektit voivat osallistua. Ukraina toteuttaa tarvittavat toimenpiteet avatakseen asteittain liitteessä II olevassa II osassa yksilöidyt ohjelmansa, hankeensa ja toimintonsa Euroopan unioniin sijoittautuneille oikeussubjekteille.
            
            
               3.   Ukrainan Euroopan unioniin sijoittautuneille oikeussubjekteille myöntämään rahoitukseen sovelletaan tutkimus- ja innovointiohjelmien, -hankkeiden ja -toimintojen toimintaa koskevaa Ukrainan lainsäädäntöä. Jos rahoitusta ei myönnetä, Euroopan unioniin sijoittautuneet oikeussubjektit voivat osallistua omien varojensa puitteissa.
            
         
         
            6 artikla
            Avoin tiede
            Osapuolten on vastavuoroisesti edistettävä ja parannettava avoimen tieteen käytäntöjä ohjelmissaan, hankkeissaan ja toiminnoissaan Horisontti Eurooppa -ohjelman ja Euratom-ohjelman sääntöjen ja Ukrainan lainsäädännön mukaisesti.
         
         
            7 artikla
            Seuranta, arviointi ja raportointi
            
               1.   Ukrainan osallistumista Horisontti Eurooppa -ohjelmaan ja Euratom-ohjelmaan seurataan jatkuvasti komission ja Ukrainan kumppanuuden pohjalta, sanotun kuitenkaan rajoittamatta komission, Euroopan petostentorjuntaviraston (OLAF) ja Euroopan unionin tilintarkastustuomioistuimen vastuita näiden ohjelmien seurannasta ja arvioinnista.
            
            
               2.   Liitteessä III vahvistetaan tämän sopimuksen mukaiseen Euroopan unionin rahoitukseen liittyvät moitteetonta varainhoitoa koskevat säännöt, joihin sisältyvät varainhoidon valvonta, varojen takaisinperintä ja muut petosten vastaiset toimenpiteet.
            
         
         
            8 artikla
            EU:n/Euratomin ja Ukrainan tutkimuksen ja innovoinnin sekakomitea
            
               1.   Perustetaan EU:n/Euratomin ja Ukrainan tutkimuksen ja innovoinnin sekakomitea, jäljempänä ’EU/Euratom– Ukraina-sekakomitea’. EU/Euratom–Ukraina-sekakomitean tehtäviin kuuluu
               
                           a)
                        
                        
                           arvioida ja tarkastella tämän sopimuksen täytäntöönpanoa, erityisesti:
                           
                                       i)
                                    
                                    
                                       Ukrainan oikeussubjektien osallistumista Horisontti Eurooppa -ohjelmaan ja Euratom-ohjelmaan ja suoriutumista ohjelmissa;
                                    
                                 
                                       ii)
                                    
                                    
                                       (keskinäistä) avoimuuden tasoa, joka mahdollistaa kuhunkin osapuoleen sijoittautuneiden oikeussubjektien osallistumisen toisen osapuolen ohjelmiin, hankkeisiin ja toimintoihin;
                                    
                                 
                                       iii)
                                    
                                    
                                       rahoitusosuusmekanismin ja automaattisen korjausmekanismin täytäntöönpanoa 3 ja 4 artiklan mukaisesti;
                                    
                                 
                                       iv)
                                    
                                    
                                       tietojenvaihtoa ja mahdollisia kysymyksiä, jotka koskevat tulosten hyödyntämistä, mukaan lukien teollis- ja tekijänoikeudet;
                                    
                                 
                     
                           b)
                        
                        
                           keskustella jommankumman osapuolen pyynnöstä osapuolten soveltamista tai suunnittelemista rajoituksista, jotka koskevat pääsyä niiden tutkimus- ja innovointiohjelmiin, mukaan lukien erityisesti strategisiin voimavaroihin, etuihin, autonomiaan tai turvallisuuteen liittyvät toimet;
                        
                     
                           c)
                        
                        
                           tarkastella, miten yhteistyötä voitaisiin parantaa ja kehittää;
                        
                     
                           d)
                        
                        
                           keskustella yhdessä tutkimukseen ja innovointiin sekä yhteisen edun mukaiseen tutkimussuunnitteluun liittyvien politiikkojen tulevista suuntaviivoista ja painopisteistä; sekä
                        
                     
                           e)
                        
                        
                           vaihtaa tietoja muun muassa uudesta lainsäädännöstä, päätöksistä tai kansallisista tutkimus- ja innovointiohjelmista, jotka ovat merkityksellisiä tämän sopimuksen täytäntöönpanon kannalta.
                        
                     
            
               2.   EU/Euratom–Ukraina-sekakomitea, joka koostuu Euroopan unionin ja Euratomin sekä Ukrainan edustajista, vahvistaa työjärjestyksensä.
            
            
               3.   EU/Euratom–Ukraina-sekakomitea voi tapauskohtaisesti päättää perustaa asiantuntijatason työryhmän tai neuvoa-antavan elimen avustamaan tämän sopimuksen täytäntöönpanossa.
            
            
               4.   EU/Euratom–Ukraina-sekakomitea kokoontuu vähintään kerran vuodessa ja, jos erityisolosuhteet sitä edellyttävät, jommankumman osapuolen pyynnöstä. Euroopan unioni ja Ukraina järjestävät ja isännöivät kokouksia vuorotellen.
            
            
               5.   EU/Euratom–Ukraina-sekakomitean työskentely on jatkuvaa, ja se tapahtuu vaihtamalla merkityksellisiä tietoja, jotka koskevat erityisesti Ukrainan oikeussubjektien osallistumista/suoriutumista, käyttäen mitä tahansa viestintävälinettä. EU/Euratom–Ukraina-sekakomitea suorittaa tarvittaessa tehtävänsä kirjallisesti.
            
         
         
            9 artikla
            Loppumääräykset
            
               1.   Tämä sopimus tulee voimaan päivänä, jona osapuolet ovat ilmoittaneet toisilleen tätä varten tarvittavien sisäisten menettelyjensä saattamisesta päätökseen.
            
            
               2.   Tätä sopimusta sovelletaan 1 päivästä tammikuuta 2021 alkaen. Se on voimassa niin kauan kuin on tarpeen Horisontti Eurooppa -ohjelmasta ja Euratom-ohjelmasta rahoitettujen hankkeiden, toimien, toimintojen tai niiden osien, Euroopan unionin taloudellisten etujen suojaamiseksi tarvittavien toimien ja tämän sopimuksen täytäntöönpanosta johtuvien osapuolten välisten rahoitusvelvoitteiden saattamiseksi päätökseen.
            
            
               3.   Tämän sopimuksen voimassaoloa jatketaan ja sitä sovelletaan kaudella 2026–2027 samoin ehdoin ja edellytyksin Euratom-ohjelmaa seuraavaan ohjelmaan, jollei jompikumpi sopimuspuoli ilmoita kolmen kuukauden kuluessa kyseisen seuraajaohjelman julkaisemisesta Euroopan unionin virallisessa lehdessä päätöksestään olla laajentamatta tätä pöytäkirjaa koskemaan kyseistä seuraajaohjelmaa. Tällaisessa tapauksessa tätä sopimusta ei sovelleta Euratom-ohjelman seuraajaan 1 päivästä tammikuuta 2026 alkaen.
            
            
               4.   Euroopan unioni tai Euratom voi keskeyttää tämän sopimuksen soveltamisen Horisontti Eurooppa -ohjelmaan tai Euratom-ohjelmaan, jos Ukraina laiminlyö tämän sopimuksen mukaisen rahoitusosuuden maksamisen kyseiseen ohjelmaan osittain tai kokonaan.
               Jos maksu jätetään suorittamatta, mikä voi merkittävästi vaarantaa Horisontti Eurooppa -ohjelman tai Euratom-ohjelman täytäntöönpanon ja hallinnoinnin, Euroopan komissio lähettää virallisen muistutuskirjeen. Jos maksua ei suoriteta 20 päivän sisällä virallisesta muistutuskirjeestä, komissio ilmoittaa tämän sopimuksen soveltamisen keskeyttämisestä kyseisen ohjelman osalta Ukrainalle virallisella tiedoksiantokirjeellä, ja keskeyttäminen tulee voimaan 15 päivän kuluttua siitä, kun Ukraina on vastaanottanut tiedoksiannon.
               Jos tämän sopimuksen soveltaminen keskeytetään tämän kohdan ensimmäisen alakohdan mukaisesti, Ukrainaan sijoittautuneet oikeussubjektit eivät voi osallistua kyseessä olevan ohjelman myöntämismenettelyihin, joita ei ole vielä saatettu päätökseen keskeytyksen tullessa voimaan. Myöntämismenettely katsotaan päättyneeksi, kun sen tuloksena on tehty oikeudellisia sitoumuksia.
               Keskeyttäminen ei vaikuta Ukrainaan sijoittautuneiden oikeussubjektien kanssa kyseisen ohjelman puitteissa ennen keskeytystä tehtyihin oikeudellisiin sitoumuksiin. Tätä sopimusta sovelletaan edelleen tällaisiin oikeudellisiin sitoumuksiin.
               Euroopan unionin ja Euratomin puolesta toimiva komissio ilmoittaa Ukrainalle välittömästi vastaanotettuaan asianomaiseen ohjelmaan liittyvän koko rahoitusosuuden. Keskeyttäminen kyseisen ohjelman osalta päättyy välittömästi tämän ilmoituksen jälkeen.
               Siitä päivästä alkaen, jona keskeyttäminen päättyy, Ukrainan oikeussubjektit voivat jälleen osallistua kyseessä olevan ohjelman myöntämismenettelyihin, jos ne on käynnistetty kyseisen päivän jälkeen tai jos ne on käynnistetty ennen kyseistä päivää ja hakemusten jättämisen määräaika ei ole päättynyt.
            
            
               5.   Kumpi tahansa osapuoli voi milloin tahansa irtisanoa tämän sopimuksen ilmoittamalla kirjallisesti aikeensa irtisanoa sopimus.
               Sopimuksen irtisanominen tulee voimaan kolmen kalenterikuukauden kuluttua siitä päivästä, jona kirjallinen ilmoitus on saapunut vastaanottajalleen. Tämän sopimuksen irtisanomispäiväksi katsotaan päivä, jona irtisanominen tulee voimaan.
            
            
               6.   Jos tämä sopimus irtisanotaan 5 kohdan mukaisesti, osapuolet sopivat seuraavaa:
               
                           a)
                        
                        
                           hankkeet, toimet, toiminnot tai niiden osat, joista on tehty oikeudellisia sitoumuksia tämän sopimuksen voimaantulon jälkeen ja ennen kuin tämän sopimuksen soveltaminen päättyy tai se irtisanotaan, jatkuvat kunnes ne on saatu päätökseen tässä sopimuksessa määrättyjen edellytysten mukaisesti;
                        
                     
                           b)
                        
                        
                           vuotuinen rahoitusosuus tämän sopimuksen 3 artiklan 1 kohdassa tarkoitettuihin kahteen ohjelmaan vuodelta N, jonka aikana tämä sopimus irtisanotaan, maksetaan kokonaisuudessaan 3 artiklan mukaisesti. Horisontti Eurooppa -ohjelmaa koskevaa vuoden N toiminnallista rahoitusosuutta mukautetaan tämän sopimuksen 3 artiklan 8 kohdan mukaisesti ja korjataan tämän sopimuksen 4 artiklan mukaisesti. Euratom-ohjelmaa koskevaa vuoden N toiminnallista rahoitusosuutta mukautetaan tämän sopimuksen 3 artiklan 8 kohdan mukaisesti. Vuodelta N maksettua osallistumismaksua, joka on suoritettu osana kuhunkin ohjelmaan osoitettua rahoitusosuutta, ei mukauteta eikä korjata;
                        
                     
                           c)
                        
                        
                           sen vuoden jälkeen, jona tämä sopimus irtisanotaan, kuhunkin 3 artiklan 1 kohdassa tarkoitettuun ohjelmaan tämän sopimuksen soveltamisvuosilta maksettuja alustavia toiminnallisia rahoitusosuuksia mukautetaan 3 artiklan 8 kohdan mukaisesti. Horisontti Eurooppa -ohjelman osalta nämä rahoitusosuudet korjataan automaattisesti 4 artiklan mukaisesti.
                        
                     Osapuolet sopivat yhteisellä suostumuksella mahdollisista muista tämän sopimuksen irtisanomisen seurauksista.
            
            
               7.   Tätä sopimusta voidaan muuttaa ainoastaan kirjallisesti osapuolten yhteisellä suostumuksella. Muutosten voimaantuloon sovelletaan samaa menettelyä kuin tämän sopimuksen voimaantuloon.
            
            
               8.   Tämän sopimuksen liitteet ovat erottamaton osa sopimusta.
            
         
         
            Tehty Kiovassa 12 päivänä lokakuuta 2021 kahtena kappaleena englannin ja ukrainan kielellä, ja kukin teksti on yhtä todistusvoimainen. Jos tulkintaeroja esiintyy, englanninkielistä toisintoa sovelletaan ensisijaisesti.
            
               
                  Euroopan komission puolesta Euroopan unionin ja Euratomin nimissä
               
               Josep BORRELL
               
                  Euroopan komission varapuheenjohtaja
               
            
            
               
                  Ukrainan puolesta
               
               Serhii SHKARLET
               
                  Ukrainan opetus- ja tiedeministeri
               
            
         
         
            (1)  EUVL L 161, 29.5.2014, s. 3.
         
            (2)  Tämä sopimus vastaa Euroopan unionin ja sen jäsenvaltioiden sekä Ukrainan välisen assosiaatiosopimuksen pöytäkirjassa III, joka sisältää Euroopan unionin ja Ukrainan puitesopimuksen Ukrainan osallistumista unionin ohjelmiin koskevista yleisistä periaatteista, tarkoitettua yhteisymmärryspöytäkirjaa, ja sillä on samat oikeusvaikutukset.
         
            (3)  Euroopan parlamentin ja neuvoston asetus (EU) 2021/695, annettu 28 päivänä huhtikuuta 2021, tutkimuksen ja innovoinnin puiteohjelman ”Horisontti Eurooppa” perustamisesta, sen osallistumista ja tulosten levittämistä koskevien sääntöjen vahvistamisesta sekä asetusten (EU) N:o 1290/2013 ja (EU) N:o 1291/2013 kumoamisesta (EUVL L 170, 12.5.2021, s. 1).
         
            (4)  Neuvoston asetus (Euratom) 2021/765, annettu 10 päivänä toukokuuta 2021, tutkimuksen ja innovoinnin puiteohjelmaa ”Horisontti Eurooppa” täydentävän Euroopan atomienergiayhteisön tutkimus- ja koulutusohjelman perustamisesta vuosiksi 2021–2025 sekä asetuksen (Euratom) 2018/1563 kumoamisesta (EUVL L 167 I, 12.5.2021, s. 81).
         
            (5)  Euroopan atomienergiayhteisön ja Ukrainan ministerikabinetin yhteistyösopimus hallitun ydinfuusion alalla (EYVL L 322, 27.11.2002, s. 40), Euroopan atomienergiayhteisön ja Ukrainan ministerikabinetin yhteistyösopimus ydinturvallisuuden alalla (EYVL L 322, 27.11.2002, s. 33) ja Euroopan atomienergiayhteisön ja Ukrainan ministerikabinetin välinen ydinenergian rauhanomaista käyttöä koskeva yhteistyösopimus (EUVL L 261, 22.9.2006, s. 27).
         
            (6)  Neuvoston päätös (EU) 2021/764, annettu 10 päivänä toukokuuta 2021, tutkimuksen ja innovoinnin puiteohjelman ”Horisontti Eurooppa” täytäntöönpanoa koskevan erityisohjelman perustamisesta ja päätöksen 2013/743/EU kumoamisesta (EUVL L 167 I, 12.5.2021, s. 1).
         
            (7)  Euroopan parlamentin ja neuvoston asetus (EU) 2021/819, annettu 20 päivänä toukokuuta 2021, Euroopan innovaatio- ja teknologiainstituutista (uudelleenlaadittu) (EUVL L 189, 28.5.2021, s. 61).
         
            (8)  Euroopan parlamentin ja neuvoston päätös (EU) 2021/820, annettu 20 päivänä toukokuuta 2021, Euroopan innovaatio- ja teknologiainstituutin (EIT) strategisesta innovaatio-ohjelmasta 2021–2027: Euroopan innovointikykyjen ja -valmiuksien edistäminen ja päätöksen N:o 1312/2013/EU kumoamisesta (EUVL L 189, 28.5.2021, s. 91).
         
            (9)  EU:n rajoittavat toimenpiteet hyväksytään Euroopan unionista tehdyn sopimuksen 29 artiklan tai Euroopan unionin toiminnasta tehdyn sopimuksen 215 artiklan nojalla.
         
            (10)  Neuvoston asetus (EY) N:o 723/2009, annettu 25 päivänä kesäkuuta 2009, eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä (EUVL L 206, 8.8.2009, s. 1).
         
            (11)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
         
            (12)  Horisontti Eurooppa -ohjelman osalta tähän sisältyvät erityisesti Euroopan unionin elpymisvälineen perustamisesta covid-19-kriisin jälkeisen elpymisen tukemiseksi 14 päivänä joulukuuta 2020 annetulla neuvoston asetuksella (EU) 2020/2094 (EUVL L 433 I, 22.12.2020, s. 23) perustetun Euroopan unionin elpymisvälineen varat.
         
            (13)  Neuvoston asetus (EU) 2020/2094, annettu 14 päivänä joulukuuta 2020, Euroopan unionin elpymisvälineen perustamisesta covid-19-kriisin jälkeisen elpymisen tukemiseksi (EUVL L 433 I, 22.12.2020, s. 23).
      
      
         
            LIITE I
            
               Ukrainan rahoitusosuutta Horisontti Eurooppa -ohjelmaan (2021–2027) ja Euratomin tutkimus- ja koulutusohjelmaan (2021–2025) koskevat säännöt
            
            I.   Ukrainan rahoitusosuuden määrittäminen
            
            
                     
                        1.
                     
                     
                        Ukrainan rahoitusosuudet Horisontti Eurooppa -ohjelmaan ja Euratom-ohjelmaan ovat erilliset. Ukrainan rahoitusosuus Horisontti Eurooppa -ohjelmaan ja Euratom-ohjelmaan vahvistetaan vuosittain suhteessa siihen määrään ja sen määrän lisäksi, joka on kunakin vuonna varattu unionin talousarvioon maksusitoumusmäärärahoiksi Horisontti Eurooppa -ohjelman ja Euratom-ohjelman hallinnointiin, toteuttamiseen ja toimintaan.
                     
                  
                     
                        2.
                     
                     
                        Tämän sopimuksen 3 artiklan 7 kohdassa tarkoitettu kunkin ohjelman osallistumismaksu otetaan käyttöön vaiheittain seuraavasti:
                        
                                    —
                                 
                                 
                                    2021: 0,5 %;
                                 
                              
                                    —
                                 
                                 
                                    2022: 1 %;
                                 
                              
                                    —
                                 
                                 
                                    2023: 1,5 %;
                                 
                              
                                    —
                                 
                                 
                                    2024: 2 %;
                                 
                              
                                    —
                                 
                                 
                                    2025: 2,5 %;
                                 
                              
                                    —
                                 
                                 
                                    2026: 3 %;
                                 
                              
                                    —
                                 
                                 
                                    2027: 4 %.
                                 
                              
                  
                     
                        3.
                     
                     
                        Tämän sopimuksen 3 artiklan 5 kohdan mukaisesti alustava toiminnallinen rahoitusosuus, joka Ukrainan on maksettava osallistumisestaan Horisontti Eurooppa -ohjelmaan ja Euratom-ohjelmaan, lasketaan kullekin varainhoitovuodelle mukauttamalla jakoperustetta.
                        Jakoperusteen mukautus lasketaan seuraavasti:
                        Contribution Key Adjusted = Contribution Key × Coefficient
                        
                        Edellä esitetyssä laskelmassa jakoperusteen mukauttamiseen käytettävä kerroin on Horisontti Eurooppa -ohjelman osalta 0,07 ja Euratomin tutkimus- ja koulutusohjelman osalta 0,21.
                     
                  
                     
                        4.
                     
                     
                        Tämän sopimuksen 3 artiklan 8 kohdan mukaisesti ensimmäinen vuoden N talousarvion toteuttamiseen liittyvä kuhunkin 3 artiklan 1 kohdassa tarkoitettuun ohjelmaan osoitettavan rahoitusosuuden mukautus tehdään vuonna N+1, jolloin vuoden N alustavaa toiminnallista rahoitusosuutta tähän ohjelmaan mukautetaan ylös- tai alaspäin seuraavien erotuksella:
                        
                                    a)
                                 
                                 
                                    mukautettu rahoitusosuus, joka on laskettu soveltamalla vuoden N mukautettua jakoperustetta seuraavien summaan:
                                    
                                                i.
                                             
                                             
                                                Euroopan unionin hyväksytyssä talousarviossa vuodelle N kyseisen ohjelman osalta hyväksyttyjä maksusitoumusmäärärahoja ja vapautettuja ja uudelleen käyttöön otettuja sitoumuksia vastaavia maksusitoumusmäärärahoja koskevien talousarviositoumusten määrä; sekä
                                             
                                          
                                                ii.
                                             
                                             
                                                ulkoisiin käyttötarkoitukseensa sidottuihin tuloihin perustuvat maksusitoumusmäärärahat, jotka eivät ole peräisin muiden rahoittajien kyseiseen ohjelmaan osoittamista rahoitusosuuksista ja jotka olivat käytettävissä vuoden N lopussa;
                                             
                                          
                              
                                    b)
                                 
                                 
                                    sekä vuoden N alustava toiminnallinen rahoitusosuus tähän ohjelmaan.
                                 
                              Alkaen vuodesta N+2 ja kunakin sitä seuraavana vuonna siihen asti, kun kaikki vuodelta N peräisin olevilla maksusitoumusmäärärahoilla katetut talousarviositoumukset on maksettu tai vapautettu, ja viimeistään kolmen vuoden kuluttua Horisontti Eurooppa -ohjelman tai Euratom-ohjelman päättymisestä, unioni laskee kunkin ohjelman vuoden N toiminnallisen rahoitusosuuden mukautuksen vähentämällä Ukrainan toiminnallisesta rahoitusosuudesta määrän, joka saadaan joko soveltamalla vuoden N mukautettua jakoperustetta unionin talousarviosta tai vapautetuista ja uudelleen käyttöön otetuista sitoumuksista rahoitetuista vuoden N sitoumuksista kunakin vuonna vapautettuihin määriin.
                        Jos vuoden N ulkoisista käyttötarkoitukseensa sidotuista tuloista saatavat maksusitoumusmäärärahat, jotka eivät ole peräisin muiden rahoittajien Horisontti Eurooppa -ohjelmaan osoittamista rahoitusosuuksista, perutaan, Ukrainan tähän ohjelmaan osoittamasta toiminnallisesta rahoitusosuudesta vähennetään määrä, joka saadaan soveltamalla vuoden N mukautettua jakoperustetta peruttuun määrään.
                     
                  II.   Ukrainan Horisontti Eurooppa -ohjelmaan osoittaman toiminnallisen rahoitusosuuden automaattinen korjaus
            
            
                     
                        1.
                     
                     
                        Tämän sopimuksen 4 artiklan mukaisen automaattisen korjauksen, jota sovelletaan ainoastaan Horisontti Eurooppa -ohjelman osalta, laskemiseen sovelletaan seuraavia yksityiskohtaisia sääntöjä:
                        
                                    a)
                                 
                                 
                                    ’kilpailuun perustuvilla avustuksilla’ tarkoitetaan avustuksia, jotka myönnetään ehdotuspyyntöjen perusteella, kun lopulliset edunsaajat voidaan yksilöidä automaattisen korjauksen laskentahetkellä. Kolmansille osapuolille myönnettävää varainhoitoasetuksen 204 artiklan mukaista rahoitustukea ei oteta tässä huomioon;
                                 
                              
                                    b)
                                 
                                 
                                    jos oikeudellinen sitoumus allekirjoitetaan konsortion kanssa, oikeudellisten sitoumusten alustavien määrien vahvistamiseen käytetään avustussopimuksen talousarvion suuntaa-antavan jakauman mukaisia kumulatiivisia määriä, jotka on osoitettu edunsaajille, jotka ovat ukrainalaisia oikeussubjekteja;
                                 
                              
                                    c)
                                 
                                 
                                    kaikki kilpailuun perustuvia avustuksia vastaavat oikeudellisten sitoumusten määrät on vahvistettava käyttäen Euroopan komission sähköistä eCorda-järjestelmää ja poimittava vuoden N+2 helmikuun toisena keskiviikkona;
                                 
                              
                                    d)
                                 
                                 
                                    ’muilla kuin toimeen liittyvillä kustannuksilla’ tarkoitetaan ohjelman muita kustannuksia kuin kilpailuun perustuvia avustuksia, mukaan lukien tukimenot, ohjelmakohtainen hallinto ja muut toimet (1);
                                 
                              
                                    e)
                                 
                                 
                                    lopullisina tuensaajina oleville kansainvälisille järjestöille (2) oikeussubjekteina osoitetut määrät katsotaan muiksi kuin toimeen liittyviksi kustannuksiksi.
                                 
                              
                  
                     
                        2.
                     
                     
                        Mekanismia sovelletaan seuraavasti:
                        
                                    a)
                                 
                                 
                                    Vuoden N osalta toteutettaviin maksusitoumusmäärärahoihin sovelletaan automaattisia korjauksia, jotka perustuvat tämän liitteen II osan 1 kohdan c alakohdassa tarkoitetusta eCorda-järjestelmästä peräisin oleviin vuotta N ja vuotta N+1 koskeviin tietoihin vuonna N+2 sen jälkeen, kun mahdolliset tämän sopimuksen 3 artiklan 8 kohdan mukaiset mukautukset on tehty Ukrainan Horisontti Eurooppa -ohjelmaan osoittamaan rahoitusosuuteen. Huomioon otetaan niiden kilpailuun perustuvien avustusten määrä, joita koskevat tiedot ovat saatavilla korjauksen laskentahetkellä.
                                 
                              
                                    b)
                                 
                                 
                                    Vuodesta N+2 alkaen ja vuoteen 2029 saakka automaattisen korjauksen määrä vuodelle N saadaan laskemalla seuraavien välinen erotus:
                                    
                                                i.
                                             
                                             
                                                kilpailuun perustuvien avustusten kokonaismäärä, joka on jaettu Ukrainalle tai ukrainalaisille oikeussubjekteille vuoden N talousarviomäärärahoja koskevien maksusitoumusten mukaisesti; sekä
                                             
                                          
                                                ii.
                                             
                                             
                                                Ukrainan vuoden N mukautetun toiminnallisen rahoitusosuuden määrä kerrottuna seuraavien tekijöiden välisellä suhteella:
                                                
                                                            A.
                                                         
                                                         
                                                            vuoden N maksusitoumusmäärärahoista myönnettyjen kilpailuun perustuvien avustusten määrä; sekä
                                                         
                                                      
                                                            B.
                                                         
                                                         
                                                            vuoden N hyväksyttyjen talousarvion maksusitoumusmäärärahojen kokonaismäärä, johon sisältyvät muut kuin toimeen liittyvät kustannukset.
                                                         
                                                      
                                          
                              
                  III.   Ukrainan kuhunkin ohjelmaan osoittaman rahoitusosuuden, Ukrainan kuhunkin ohjelmaan osoittamaan toiminnalliseen rahoitusosuuteen tehtyjen mukautusten ja Ukrainan Horisontti Eurooppa -ohjelmaan osoittamaan toiminnalliseen rahoitusosuuteen sovellettavan automaattisen korjauksen maksaminen
            
            
                     
                        1.
                     
                     
                        Komissio ilmoittaa Ukrainalle mahdollisimman pian ja viimeistään kutakin tämän sopimuksen 3 artiklan 1 kohdassa tarkoitettua ohjelmaa koskevan varainhoitovuoden ensimmäisen rahoituspyynnön yhteydessä seuraavat tiedot:
                        
                                    a.
                                 
                                 
                                    niiden kyseisen vuoden lopullisesti vahvistetussa unionin talousarviossa olevien budjettikohtien maksusitoumusmäärärahojen määrät, jotka kattavat Ukrainan osallistumisen Horisontti Eurooppa -ohjelmaan ja Euratom-ohjelmaan, ja tarvittaessa niiden ulkoisten käyttötarkoitukseensa sidottujen määrärahojen määrä, jotka eivät ole peräisin muiden rahoittajien rahoitusosuudesta näissä budjettikohdissa;
                                 
                              
                                    b.
                                 
                                 
                                    tämän sopimuksen 3 artiklan 7 kohdassa tarkoitetun kunkin ohjelman osallistumismaksun määrä;
                                 
                              
                                    c.
                                 
                                 
                                    Horisontti Eurooppa -ohjelman ja Euratom-ohjelman täytäntöönpanovuodesta N+1 alkaen varainhoitovuotta N vastaavien maksusitoumusmäärärahojen toteutuminen ja vapautettujen sitoumusten määrä kunkin ohjelman osalta;
                                 
                              
                                    d.
                                 
                                 
                                    ainoastaan Horisontti Eurooppa -ohjelman osalta, ja siltä osin kuin tällaiset tiedot ovat tarpeen automaattisen korjauksen laskemiseksi ohjelman osalta, ukrainalaisten oikeussubjektien hyväksi tehtyjen sitoumusten määrä eriteltynä talousarviomäärärahojen vastaavan vuoden ja siihen liittyvien sitoumusten kokonaismäärän mukaan.
                                 
                              Komissio toimittaa talousarvioesityksensä perusteella kunkin ohjelman osalta arvion a ja b alakohdassa tarkoitetuista seuraavaa vuotta koskevista tiedoista mahdollisimman pian ja viimeistään varainhoitovuoden syyskuun 1 päivänä.
                     
                  
                     
                        2.
                     
                     
                        Komissio esittää kunkin varainhoitovuoden huhtikuussa ja heinäkuussa Ukrainalle rahoituspyynnön, joka vastaa tämän sopimuksen 3 artiklan 1 kohdassa tarkoitettua Ukrainan rahoitusosuutta kuhunkin ohjelmaan.
                        Kussakin rahoituspyynnössä edellytetään, että Ukraina maksaa kuusi kahdestoistaosaa kyseiseen ohjelmaan osoittamastaan rahoitusosuudesta viimeistään 60 päivän kuluttua rahoituspyynnön esittämisestä.
                     
                  
                     
                        3.
                     
                     
                        Poiketen siitä, mitä 2 kohdassa määrätään, vuoden 2021 rahoitusosuus jaetaan eriin, joita koskevat rahoituspyynnöt esitetään seuraavan maksuaikataulun mukaisesti:
                        
                                    —
                                 
                                 
                                    50 prosenttia vuoden 2021 rahoitusosuudesta maksetaan vuonna 2022;
                                 
                              
                                    —
                                 
                                 
                                    50 prosenttia vuoden 2021 rahoitusosuudesta maksetaan vuonna 2023.
                                 
                              Vastaavat määrät sisällytetään kyseisen vuoden rahoituspyyntöön.
                     
                  
                     
                        3.
                     
                     
                        Kunkin vuoden huhtikuussa esitettävään rahoituspyyntöön voi sisältyä mukautuksia rahoitusosuuteen, jonka Ukraina on maksanut edellisen tutkimuksen ja innovoinnin puiteohjelman tai Euratomin tutkimus- ja koulutusohjelman, johon Ukraina on osallistunut, täytäntöönpanoa, hallinnointia ja toimintaa varten.
                     
                  
                     
                        4.
                     
                     
                        Kunakin vuonna vuodesta 2023 alkaen rahoituspyynnössä on Horisontti Eurooppa -ohjelman osalta myös otettava huomioon Horisontti Eurooppa -ohjelmaan vuonna N-2 maksettuun toiminnalliseen rahoitusosuuteen sovellettavan automaattisen korjauksen määrä.
                        Kunkin varainhoitovuoden 2028, 2029 ja 2030 osalta Ukrainalle maksetaan tai Ukrainan on maksettava määrä, joka saadaan Ukrainan vuosina 2026 ja 2027 Horisontti Eurooppa -ohjelmaan maksamiin toiminnallisiin rahoitusosuuksiin sovelletun automaattisen korjauksen tai tämän sopimuksen 3 artiklan 8 kohdan mukaisesti tehtyjen mukautusten perusteella.
                     
                  
                     
                        5.
                     
                     
                        Ukrainan on maksettava tämän sopimuksen mukainen rahoitusosuutensa kuhunkin ohjelmaan tämän liitteen III osan mukaisesti. Jos Ukraina ei suorita maksua eräpäivään mennessä, komissio lähettää virallisen muistutuskirjeen.
                        Jos jommankumman ohjelman rahoitusosuuden maksu viivästyy, Ukrainan on suoritettava maksamattomasta määrästä viivästyskorkoa eräpäivästä alkaen.
                        Viivästyskorkona niistä saatavista, joita ei ole maksettu eräpäivänä, käytetään eräpäivän kuukauden ensimmäisenä kalenteripäivänä voimassa olevaa Euroopan keskuspankin perusrahoitusoperaatioihinsa soveltamaa Euroopan unionin virallisen lehden C-sarjassa julkaistua korkoa korotettuna 1,5 prosenttiyksiköllä.
                     
                  
               (1)  Muita toimia ovat erityisesti hankinnat, palkinnot, rahoitusvälineet, yhteisen tutkimuskeskuksen suorat toimet, tilaukset (OECD, Eureka, IPEEC, IEA jne.) ja asiantuntijat (arvioijat, hankkeiden seuranta).
            
               (2)  Kansainvälisiä järjestöjä pidetään muina kuin toimeen liittyvinä kustannuksina vain, jos ne ovat lopullisia tuensaajia. Tätä ei sovelleta, jos kansainvälinen järjestö on hankkeen koordinaattori (jakaa varoja muille koordinaattoreille).
         
      
      
         
            LIITE II
            
               Ei-tyhjentävä luettelo Ukrainan vastaavista ohjelmista, hankkeista ja toiminnoista
            
            
               1 osa
            
            Ukrainan ohjelmat, joihin Euroopan unioniin sijoittautuneet oikeussubjektit voivat osallistua
            Euroopan unioniin sijoittautuneet oikeussubjektit voivat osallistua seuraaviin Ukrainan ohjelmiin:
            
                        —
                     
                     
                        Ukrainan kansallisen tutkimussäätiön kilpailuun perustuvat ehdotuspyynnöt
                     
                  
                        —
                     
                     
                        Ukrainan opetus- ja tiedeministeriön päätöksellä hyväksytty tieteellisen ja teknisen (kokeellisen) kehityksen kilpailuun perustuva valtion valvoma valintamenettely
                     
                  
                        —
                     
                     
                        Euroopan unionin ulkoisen avun välineestä rahoitettavien tieteellisten ja teknisten töiden ja hankkeiden kilpailuun perustuva valintamenettely niiden velvoitteiden täyttämiseksi, joita Ukrainalla on Euroopan unionin tutkimuksen ja innovoinnin puiteohjelmassa ”Horisontti 2020”
                     
                  
                        —
                     
                     
                        Ukrainan startup-rahaston kilpailuun perustuva valintamenettely
                     
                  
               2 osa
            
            Ohjelmat, jotka Ukraina pyrkii avaamaan asteittain Euroopan unioniin sijoittautuneille oikeussubjekteille
            Seuraavat Ukrainan ohjelmat avataan asteittain Euroopan unioniin sijoittautuneille oikeussubjekteille:
            
                        —
                     
                     
                        Ukrainan presidentin säätiö koulutuksen, tieteen ja urheilun tukemiseksi
                     
                  
      
      
         
            LIITE III
            
               Moitteeton varainhoito
            
            Taloudellisten etujen suojaaminen ja takaisinperintä
            
               1 artikla
               Tarkastukset
               
                  1.   Euroopan unionilla on oikeus suorittaa yhden tai useamman unionin toimielimen tai elimen sovellettavien säädösten ja asiaa koskevien sopimusten mukaisesti teknisiä, tieteellisiä, taloudellisia ja muun tyyppisiä tarkastuksia kaikkien sellaisten Ukrainassa asuvien luonnollisten henkilöiden ja sinne sijoittautuneiden oikeushenkilöiden tiloissa, jotka saavat Euroopan unionin rahoitusta, sekä kaikkien sellaisten Ukrainassa asuvien tai sinne sijoittautuneiden kolmansien osapuolten tiloissa, jotka osallistuvat unionin varojen hoitamiseen. Tällaisia tarkastuksia voivat suorittaa Euroopan unionin toimielinten ja elinten, erityisesti Euroopan komission ja Euroopan tilintarkastustuomioistuimen, toimihenkilöt tai muut Euroopan komission valtuuttamat henkilöt.
               
               
                  2.   Euroopan unionin toimielinten ja elinten, erityisesti Euroopan komission ja Euroopan tilintarkastustuomioistuimen, toimihenkilöillä ja muilla Euroopan komission valtuuttamilla henkilöillä on oltava asianmukaiset mahdollisuudet tutustua toimitiloihin, töihin ja asiakirjoihin (sekä sähköisiin että paperisiin versioihin) sekä kaikkiin tietoihin, joita tarvitaan tällaisten tarkastusten suorittamiseen, mukaan lukien oikeus saada paperinen tai sähköinen kopio kaikista tarkastuksen kohteena olevan luonnollisen henkilön, oikeushenkilön tai kolmannen osapuolen hallussa olevista asiakirjoista tai tietovälineen sisällöstä ja otteet niistä.
               
               
                  3.   Ukraina ei estä 2 kohdassa tarkoitettujen toimihenkilöiden tai muiden henkilöiden pääsyä tai aseta erityisiä esteitä heidän pääsylleen Ukrainaan tai tiloihin heidän hoitaessaan tässä artiklassa tarkoitettuja tehtäviään.
               
               
                  4.   Myös sen jälkeen, kun tämän sopimuksen soveltaminen keskeytetään 9 artiklan 5 kohdan mukaisesti tai se irtisanotaan, tarkastuksia voidaan suorittaa yhden tai useamman Euroopan unionin toimielimen tai elimen sovellettavien säädösten ja asiaa koskevien sopimusten mukaisesti, jotka liittyvät Euroopan unionin talousarvion toteuttamista koskeviin oikeudellisiin sitoumuksiin, jotka Euroopan unioni on tehnyt ennen päivää, jona tämän sopimuksen 9 artiklan 5 kohdan mukainen soveltamisen keskeyttäminen tai sopimuksen irtisanominen tulee voimaan.
               
            
            
               2 artikla
               Sääntöjenvastaisuuksien, petosten ja muiden unionin taloudellisia etuja vahingoittavien rikosten torjunta
               
                  1.   Euroopan komissiolla ja Euroopan petostentorjuntavirastolla (OLAF) on valtuudet tehdä Ukrainan alueella hallinnollisia tutkimuksia, joihin sisältyvät paikalla tehtävät tarkastukset ja todentamiset. Nämä tutkimukset suoritetaan yhden tai useamman unionin toimielimen sovellettavissa säädöksissä vahvistettujen ehtojen mukaisesti.
               
               
                  2.   Ukrainan toimivaltaisten viranomaisten on ilmoitettava Euroopan komissiolle tai OLAFille kohtuullisessa ajassa kaikista tietoonsa tulleista tosiseikoista tai epäilyistä, jotka liittyvät sääntöjenvastaisuuksiin, petoksiin tai muuhun unionin taloudellisia etuja vahingoittavaan laittomaan toimintaan.
               
               
                  3.   Paikalla suoritettavia tarkastuksia ja todentamisia voidaan suorittaa unionin rahoitusta saavien Ukrainassa asuvien luonnollisten henkilöiden tai sinne sijoittautuneiden oikeushenkilöiden tiloissa sekä Ukrainassa asuvien tai sinne sijoittautuneiden unionin varojen hoitamiseen osallistuvien kolmansien osapuolten tiloissa.
               
               
                  4.   Euroopan komissio tai OLAF valmistelee ja suorittaa paikalla tehtävät tarkastukset ja todentamiset tiiviissä yhteistyössä Ukrainan hallituksen nimeämän Ukrainan toimivaltaisen viranomaisen kanssa. Nimetylle viranomaiselle on ilmoitettava kohtuullisessa ajassa ennen tarkastuksia ja todentamisia näiden kohde, tavoite ja oikeusperusta, jotta tämä voi avustaa näissä toimenpiteissä. Ukrainan toimivaltaisten viranomaisten toimihenkilöt voivat tätä varten osallistua paikalla tehtäviin tarkastuksiin ja todentamisiin.
               
               
                  5.   Ukrainan viranomaisten pyynnöstä paikalla tehtävät tarkastukset ja todentamiset voidaan suorittaa yhdessä Euroopan komission tai OLAFin kanssa.
               
               
                  6.   Komission toimihenkilöillä ja OLAFin henkilöstöllä on oltava pääsy kaikkiin kyseessä olevia toimia koskeviin tietoihin ja asiakirjoihin, myös tietokoneilla oleviin tietoihin, joita tarvitaan paikalla tehtävien tarkastusten ja todentamisten asianmukaiseen suorittamiseen. He voivat erityisesti kopioida asiaan liittyviä asiakirjoja.
               
               
                  7.   Jos kohteena oleva luonnollinen henkilö, oikeushenkilö tai kolmas osapuoli vastustaa paikalla tehtävää tarkastusta tai todentamista, Ukrainan viranomaisten on kansallisten sääntöjensä ja määräystensä mukaisesti avustettava Euroopan komissiota tai OLAFia, jotta nämä voivat täyttää velvollisuutensa ja suorittaa paikalla tehtävän tarkastuksen tai todentamisen. Tähän avustamiseen kuuluu kansallisen lainsäädännön mukaisten asiaankuuluvien varotoimenpiteiden toteuttaminen erityisesti todisteiden turvaamiseksi.
               
               
                  8.   Euroopan komissio tai OLAF ilmoittaa Ukrainan viranomaisille tällaisten tarkastusten ja todentamisten tulokset. Euroopan komissio tai OLAF ilmoittaa mahdollisimman pian Ukrainan toimivaltaiselle viranomaiselle etenkin kaikki väärinkäytöksiä koskevat tosiseikat ja epäilyt, jotka ovat tulleet niiden tietoon paikalla tehtävän tarkastuksen tai todentamisen suorittamisen aikana.
               
               
                  9.   Euroopan komissio voi määrätä hallinnollisia toimenpiteitä ja seuraamuksia Ukrainan luonnollisille henkilöille tai oikeushenkilöille, jotka osallistuvat ohjelman tai toimen täytäntöönpanoon Euroopan unionin lainsäädännön mukaisesti, sanotun kuitenkaan rajoittamatta Ukrainan rikoslain soveltamista.
               
               
                  10.   Tämän artiklan moitteettoman täytäntöönpanon varmistamiseksi Euroopan komissio tai OLAF ja Ukrainan toimivaltaiset viranomaiset vaihtavat tietoja säännöllisesti ja kuulevat toisiaan jommankumman tämän sopimuksen osapuolen niin pyytäessä.
               
               
                  11.   Ukrainan on nimettävä yhteyspiste tehokkaan yhteistyön ja tietojenvaihdon helpottamiseksi OLAFin kanssa.
               
               
                  12.   Euroopan komission tai OLAFin ja Ukrainan toimivaltaisten viranomaisten välisessä tietojenvaihdossa on otettava asianmukaisesti huomioon luottamuksellisuusvaatimukset. Tietojenvaihtoon sisältyvät henkilötiedot on suojattava sovellettavien sääntöjen mukaisesti.
               
               
                  13.   Ukrainan viranomaisten on tehtävä yhteistyötä Euroopan syyttäjänviraston kanssa, jotta se voi täyttää velvollisuutensa tutkia Euroopan unionin taloudellisia etuja vahingoittavia rikoksia, asettaa kyseisten rikosten tekijät ja niihin osalliset syytteeseen ja tuomita heidät sovellettavan lainsäädännön mukaisesti.
               
            
            
               3 artikla
               Perintä ja täytäntöönpano
               
                  1.   Euroopan komission tekemät päätökset, joilla asetetaan maksuvelvollisuus Horisontti Eurooppa -ohjelmasta johtuvien vaateiden osalta muille oikeushenkilöille tai luonnollisille henkilöille kuin valtioille, ovat täytäntöönpanokelpoisia Ukrainassa. Ukrainan hallituksen tehtävään nimeämä kansallinen viranomainen liittää päätökseen täytäntöönpanomääräyksen tutkimatta muuta kuin päätöksen aitouden. Ukrainan hallitus ilmoittaa nimeämänsä kansallisen viranomaisen komissiolle ja Euroopan unionin tuomioistuimelle. Euroopan komissiolla on 4 artiklan mukaisesti oikeus ilmoittaa tällaisista täytäntöönpanokelpoisista päätöksistä suoraan Ukrainassa asuville luonnollisille henkilöille ja Ukrainaan sijoittautuneille oikeushenkilöille. Täytäntöönpanoon sovelletaan Ukrainan lakia ja menettelysääntöjä.
               
               
                  2.   Unionin ohjelmia, toimia, toimintoja tai hankkeita koskevaan sopimukseen sisältyvän välityslausekkeen soveltamiseksi annetut Euroopan unionin tuomioistuimen tuomiot ja määräykset ovat täytäntöönpanokelpoisia Ukrainassa samalla tavoin kuin 1 kohdassa tarkoitetut Euroopan komission päätökset.
               
               
                  3.   Euroopan unionin tuomioistuimella on toimivalta tutkia 1 kohdassa tarkoitetun komission päätöksen laillisuus ja keskeyttää sen täytäntöönpano. Ukrainan tuomioistuinten toimivaltaan kuuluu kuitenkin tutkia, onko päätös pantu täytäntöön virheellisesti.
               
            
            
               4 artikla
               Viestintä ja tietojenvaihto
               Horisontti Eurooppa -ohjelman täytäntöönpanoon tai valvontaan osallistuvilla Euroopan unionin toimielimillä ja elimillä on oikeus olla suoraan yhteydessä, myös sähköisten tiedonvaihtojärjestelmien kautta, Ukrainassa asuviin luonnollisiin henkilöihin tai sinne sijoittautuneisiin oikeushenkilöihin, jotka saavat unionin rahoitusta sekä Ukrainassa asuviin tai sinne sijoittautuneisiin kolmansiin osapuoliin, jotka osallistuvat unionin varojen hoitamiseen. Tällaiset luonnolliset henkilöt, oikeushenkilöt ja kolmannet osapuolet voivat toimittaa suoraan Euroopan unionin toimielimille ja elimille kaikki asiaankuuluvat tiedot ja asiakirjat, jotka niiden on toimitettava unionin ohjelmaan sovellettavan Euroopan unionin lainsäädännön ja ohjelman täytäntöönpanemiseksi tehtyjen sopimusten perusteella.